**Valokuitunen Oy** on suomalainen valokuituyhteyksien rakentamiseen ja ylläpitämiseen keskittynyt yritys. Sen omistajia ovat Capman Infran ja Telia Company. Yhtiö toimii tiiviisti asutuissa taajamissa ympäri Suomen.

Yritys kuuluu alansa suurimpiiin toimijoihin. Vuoden 2023 loppuun mennessä sen verkon kattavuuden arvioidaan olevan 250 000 taloutta.

Historia
--------

Valokuitunen aloitti toimintansa huhtikuussa 2020. Valokuituverkkojen rakentamiseen ja ylläpitämiseen keskittyneeseen yritykseen siirtyi Telian Avoin Kuitu -liiketoiminta ja -verkot. Yhtiön toimitusjohtaksi nimitettiin Kenneth Hedman, joka oli edistänyt Valokuitusen yhtiöittämistä Teliasta. Toukokuussa yhtiö osti Valkeakosken Energian valokuituverkon.

Hedman jätti paikkansa huhtikuussa 2021. Hänen jälkeensä tehtävää alkoi hoitaa vt. toimitusjohtaja Heikki Kainisto, yhtiön talous-, rahoitus- ja strategiajohtaja. Yrityksessä oli noin 40 työntekijää. Kesäkuuhun mennessä yhtiö oli rakentanut valokuituyhteyden 8000 talouteen. Verkkoa oli rakennettu alihankkijana toimineen Eltel Networksin kanssa pääkaupunkiseudulle, Turkuun ja Tampereelle. Yhtiö kertoi saaneensa 300 miljoonan euron investointivalmiuden. Rahoittajina toimivat omistajien lisäksi Skandinaviska Enskilda Banken SEB ja Pohjoismaiden investointipankki NIB. Uutta verkkoa aiottiin rakentaa myös pienempiin kaupunkeihin. Elokuussa Kainisto nimitettiin virallisesti yhtiön toimitusjohtajaksi.

Syksyyn 2022 mennessä yhtiö oli investoinut noin 100 miljoonaa euroa verkkoonsa. Syyskuussa Valokuitunen ja Eltel tekivät kolmen vuoden kumppanuussopimuksen valokuituverkon rakentamisesta ja sen ylläpidosta. Sopimuksen arvo oli 200 miljoonaa euroa. Marraskuussa Valokuitunen kertoi perustaneensa toimipisteen Ouluun. Joulukuussa yhtiö osti Kuhmoisten laajakaista oy:n valokuituverkon.

Kesäkuussa 2023 yhtiö osti Rovaniemellä sijaitsevan Rautiosaaren kyläverkon valokuituverkot. Heinäkuussa yhtiö kertoi saaneensa kansainvälisiltä pankeilta noin 400 miljoonan euron rahoituspaketin valokuituverkon laajentamiseen. Yhtiön verkko kattoi 120 000 kotitaloutta, ja kun huomioitiin myös rakenteilla olevat projektit, kattavuus oli 190 000. Yhtiön tavoitteena oli 300 000 kotitalouden kattavuus vuoteen 2026 mennessä. Marraskuussa Uuraisten kunta myi verkkonsa Valokuituselle.

Organisaatio
------------

Valokuitusen omistavat Capman Infra (60 %) ja teleoperaattori Telia (40 %).

Vuonna 2023 yhtiöllä oli yli 100 työntekijää ja sen pääkonttori sijaitsee Helsingissä. Yrityksen toimitusjohtaja on Heikki Kaunisto. Vuonna 2023 Valokuitunen sijoittui keskisuurten yritysten sarjassa sijalle 15. Suomen parhaat työpaikat -kilpailussa.

Toiminta
--------

Valokuitunen toimii avoimen kuidun mallilla eli palvelut tilataan vasta, kun yhteys on rakennettu. Yhtiö käyttää Telian valtakunnallista runkoverkkoa, johon paikallinen tilaajaverkosto kytketään. Esimerkiksi pientalot kytketään Telian Avoin Kuitu -runkoverkkoon. Telia maksaa verkosta vuokraa Valokuituselle.

Valokuitusen asiakkaita ovat esimerkiksi kuluttajat, rivitalo-, pientalo-, kerrostalo- ja luhtitaloyhtiöt.

Valokuitunen rakentaa asiakkailleen liittymän valokuituverkkoon, minkä jälkeen ne voivat tilata haluamansa laajakaista- ja tv-palvelut verkkonsa eri palveluntarjoajilta. Vaikka kotien yhteydet kytketään Telian ylläpitämään verkkoon, myös muut operaattorit voivat tarjota palveluitaan sen kautta. Tämän ansiosta hintakilpailu pitää kustannukset kurissa. Syksyllä 2023 operaattoripalveluitaan tarjosi noin 10 yritystä.

Katso myös
----------

* Fiber to the home (FTTH)

Lähteet
-------

1. 1 2 3 4 5  Valokuitunen Oy | Yritys- ja taloustiedot *Kauppalehti*.  22.11.2023. Viitattu 22.11.2023.
2. 1 2 3 4 5 6 7  Petteri Uusitalo: Kuituala kuumenee: Suomalaiselle valokuituyhtiölle lähes 400 miljoonan euron rahoituspaketti *Tivi*.  21.7.2023. Viitattu 22.11.2023.
3. 1 2 3 4  Pasi Mäenpää: "Taskulampun vilkutus ei paljoa kuluta" -ekologinen ja erilainen malli nettiyhteydelle *Teknavi*.  14.5.2023. Viitattu 22.11.2023.
4. 1 2 3  Antti Kailio: 300 miljoonan rahoitus Valokuituselle – rakensi aiemmin verkkoja omalla pääomalla *Kauppalehti*.  22.11.2023. Viitattu 22.11.2023.
5. 1 2  Ari Karkimo: Valokuitunen sai uuden toimitusjohtajan *Tivi*.  26.8.2021. Viitattu 22.11.2023.
6. ↑  Valokuitunen ostaa valokuituverkon Valkeakosken Energialta *www.kiinteistoposti.fi*.  25.5.2020. Viitattu 22.11.2023.
7. ↑  Janne Tervola: Valokuitunen ja Eltel tekivät 200 miljoonan euron sopimuksen – Eltel rekrytoi satoja *Kauppalehti*.  15.9.2022. Viitattu 22.11.2023.
8. ↑  Valokuitukauppa käy kuumana Oulussa – myös ovelta ovelle -markkinointia aletaan käyttää myyntikeinona. *Kaleva*. Viitattu 22.11.2023.
9. ↑  Valokuitunen osti Kuhmoisten laajakaistan valokuituliiketoiminnan – Sähkömaailma *sahkomaailma.fi*. Viitattu 27.11.2023.
10. ↑  Valokuitunen oy osti Rautiosaaren kyläverkko osuuskunnan valokuituverkot Rovaniemellä *Lapin Kansa*. Viitattu 27.11.2023.
11. ↑  Konsta Tourunen: Valokuitualan hurja meno jatkuu: Nyt Valokuitunen kokosi lähes 400 miljoonan euron rahoituksen *Kauppalehti*.  21.7.2023. Viitattu 23.10.2023.
12. ↑  Satu Kakkori: Uurainen irtautuu lopullisesti valokuituyhtiön omistuksesta *Keskisuomalainen*.  9.11.2023. Viitattu 27.11.2023.
13. 1 2 3 4  Aleksi Kolehmainen: Suomea valokuidutetaan miljardiluokassa – "Mikään ei osoita, että tietoliikenteen merkitys olisi vähenemässä" *Tivi*.  16.3.2023. Viitattu 22.11.2023.
14. ↑  Ota yhteyttä *Valokuitunen*. Viitattu 22.11.2023.
15. ↑  Riitta Korhonen: Jättilistat paljastavat Suomen parhaat työpaikat *Kauppalehti*.  27.4.2023. Viitattu 22.11.2023.
16. ↑  Valokuituliittymä - Tietopaketti valokuidusta *Valokuitunen*. Viitattu 27.11.2023.
17. ↑  Netti kotiin - Valokuitu *Valokuitunen*. Viitattu 27.11.2023.
18. ↑  Taloyhtiön netti - Valokuitu rivitaloon *Valokuitunen*. Viitattu 27.11.2023.
19. ↑  Taloyhtiön laajakaista - Valokuitu kerrostaloon *Valokuitunen*. Viitattu 27.11.2023.
20. ↑  Laajakaista- ja TV-palvelut - Operaattorit *Valokuitunen*. Viitattu 22.11.2023.

Aiheesta muualla
----------------

* valokuitunen.fi